Concito: Onsdag bliver skelsættende for den fremtidige klimaindsats i Europa - Altinget - Alt om politik: altinget.dk\n18. maj 2022 kl 02:00\nConcito: Onsdag bliver skelsættende for den fremtidige klimaindsats i Europa\nEU står over for at skulle tage afgørende beslutninger om Europas fremtidige forsyningssikkerhed. Nu må kortsigtede beslutninger ikke underminere målet om at gøre os fri af alle fossile brændsler, skriver Christian Ibsen og Jens Mattias Clausen.\nEuropa skal holde sig fra at bygge ny fossil infrastruktur – eksempelvis LNG-terminaler eller rørledninger, skriver Christian Ibsen og Jens Mattias Clausen. Foto: John Randeris/Ritzau Scanpix\nOnsdag kan blive en skelsættende dag for EU’s klimaindsats og forsyningssikkerhed.\nDe danske TV-kameraer vil først og fremmest være rettet mod Esbjerg Havn, hvor statsminister Mette Frederiksen er vært for et topmøde, hvor Nordsøens potentiale som Europas grønne kraftcenter skal diskuteres med blandt andet regeringslederne fra Tyskland, Holland og Belgien. Hvis det potentiale bliver indfriet, vil det være en hjørnesten i et klimaneutralt Europa.\nSamme dag er der imidlertid også afgørende nyt fra Bruxelles, hvor EU-Kommissionen vil præsentere den ventede REPowerEU-plan, der skal skitsere, hvordan EU bliver uafhængig af fossile brændsler fra Rusland senest i 2027.\nI 2021 stod Rusland for cirka 45 procent af EU’s import af naturgas, cirka 25 procent af olieimporten og næsten 50 procent af kulimporten.\nHvordan EU vælger at håndtere afvænningen fra vores dybe afhængighed af disse fossile brændsler, der både påvirker vores evne til at opvarme vores hjem, transportere os og drive vores virksomheder, har ikke bare betydning for balancen i Putins krigskasse, men også for EU’s evne til at levere et slagkraftigt svar på klimakrisen.\nBalancen bliver afgørende\nPlanen vil groft sagt stå på to ben: diversificering af EU’s gasforsyning og en acceleration af udfasningen af fossile brændsler gennem vedvarende energi og energieffektivitet. Balancen mellem de to ben bliver afgørende.\nSat på spidsen er spørgsmålet, om man vil benytte lejligheden til at udfase de fossile brændsler, der ikke bare er hovedårsagen til klimaforandringerne, men også driver den energikrise, der rammer mange borgere hårdt.\nEller om man blot vil erstatte afhængigheden til Rusland med nye afhængighedsforhold til eksempelvis Qatar og Algeriet.\nHer er det afgørende at skelne mellem midlertidige virkemidler og beslutninger med langsigtede og strukturelle implikationer.\nChristian Ibsen og Jens Mattias Clausen, hhv. direktør og EU-chef i CONCITO\nI praksis er det ikke helt så sort/hvidt. På kort sigt kan vi nemlig godt blive tvunget til at æde nogle fossile kameler, hvis vi gerne vil kappe båndene til Rusland så hurtigt som muligt.\nDet kunne eksempelvis være øget kulforbrug næste vinter. Her er det dog afgørende at skelne mellem midlertidige virkemidler og beslutninger med langsigtede og strukturelle implikationer.\nMed de næste par år for øje vil det være nødvendigt at finde nye leverandører af gas, der kan erstatte vores import fra Rusland. Men skal kampen mod Rusland gå hånd i hånd med klimakampen, er det afgørende, at Europa undgår at låse sig fast til sort energiforbrug længere end højest nødvendigt.\nDet betyder dels, at vi i Europa skal holde os fra at bygge ny fossil infrastruktur – eksempelvis LNG-terminaler eller rørledninger – der alt andet lige vil skulle bruges flere årtier frem for at tjene sig selv ind igen. Det betyder også, at nye gaskontrakter bør være korte og tidsbegrænsede.\nBåde signalerne fra EU-Kommissionen og de tendenser, vi hidtil har set i flere medlemslande, giver anledning til panderynker. Selvom der er fokus på energieffektivitet og vedvarende energi, har ny fossil infrastruktur spillet en uforholdsmæssigt stor rolle i diskussionen.\nNogle af de aktører, der føler sig tiltrukket af den umiddelbart komfortable retur til business as usual, har argumenteret med, at ny infrastruktur er nødvendig for at frigøre Europa fra russisk afhængighed.\nDen påstand er imidlertid blevet tilbagevist af flere analyser fra en række af Europas mest velrenommerede tænketanke, blandt andet tyske Agora Energiewende og britiske E3G, der har påvist, at den nuværende importinfrastruktur er tilstrækkelig til at udfase russisk gas.\nDet kræver dog, at man dels hæver ambitionsniveauet i den Fit for 55-pakke, som skal udmønte EU’s klimamål for 2030, og som der i øjeblikket forhandles om, og dels igangsætter yderligere tiltag inden for særligt energieffektivitet og vedvarende energi.\nHer skal klimaminister Dan Jørgensen have ros for at tage initiativ til en fælles udtalelse med 10 andre lande i april om at accelerere og øge ambitionerne i Fit for 55-pakken og undgå fossil lock-in.\nEU står over for en korsvej\nEU står således over for en korsvej, og REPowerEU pakken vil sætte den indledende kurs.\nVælger EU forkert, vil det kanalisere investeringerne ind i en klimamæssig blindgyde. Vælges den rigtige vej kan det betyde et markant boost til de rigtige grønne løsninger.\nVigtigheden af at vælge den rigtige vej nu er blevet understreget af nye alarmerende rapporter fra FN’s klimapanel IPCC, der blandt andet pointerer, at verdens drivhusgasudledninger skal toppe senest i 2025 og halveres allerede i 2030, hvis vi skal nå 1,5 gradersmålet fra Parisaftalen.\nAlvoren af klimakrisen eksemplificeres nu af de voldsomme hedebølger, der endnu engang hærger Indien og Pakistan.\nHeldigvis har der aldrig været så oplagt en synergi mellem løsningerne på to eksistentielle kriser som her – grøn energi- og forsyningssikkerhed. Vi skal ikke bare være uafhængige af russiske fossile brændsler, men af alle fossile brændsler.\nRealistisk set vil EU-Kommissionens udspil formentlig være en blandet landhandel, og dermed bliver der en afgørende rolle at spille for lande som Danmark, der sammen med ligesindede skal være med til at sikre, at vejen frem er grøn.\nDet er mødet i Esbjerg netop et godt eksempel på. Europa skal inden for få årtier være klimaneutral, og statsministeren og hendes gæster kan sætte en vigtig strømpil for fremtidens energiforsyning.


Guinness Cookies udskrift fra Verdens Lækreste Opskrifter\nEn lækker chokolade cookie der har sødme og kompleks bitterhed fra chokoladen og fra Guinness Stout. Hvis du ikke kan finde Guinness kan en god dansk porter sagtens bruges.\n2 flasker Guinness (2x33 cl)\n1 dl sammenpresset brun farin\n¾ dl usødet cacaopulver\n1 tsk frysetørret kaffe\n1 dl sammenpresset brun farin (mere)\n4 dl hvid chokolade i grove stykker\n2 dl bitter chokolade i grove stykker\nTænd ovnen på 175°C, og dæk en plade med bagepapir. Bland Guinness med 1 dl brun farin i en lille kasserolle og varm den op til en simren. Reducér blandingen til der er ca. ¾ dl tilbage og konsistensen er som ahornsirup. Tag Guinnessblandingen af varmen og lad den køle lidt af.\nBland mel, kakaopulver, kaffepulver, natron og salt i en skål. Pisk smør, sukker, vanilliesukker og den anden dl brun farin sammen med en elpisker indtil det er let og luftigt. Pisk Guinnesssiruppen og æg i og bland derefter kakao-mel blandingen i kun lige til det er en jævn masse. Vend chokoladestykkerne i.\nLav cookiesne på bagepapiret ved at tage en lille spsk dej af gangen. Sørg for at der er god plads mellem dem, de vil flyde ud. Bag indtil kanterne er faste, ca 12-14 minutter. Når de tages ud er de ret bløde. Derfor skal de lige stå et par minutter på pladen inden de flyttes over på kølegrillen for at køle helt ned.


Vita Biosa for et sundt mave tarmsystem - På lager!\nVita Biosa Bær har de samme gode egenskaber som Vita Biosa Original og indeholder tillige økologisk saft fra aronia, blåbær og solbær.\nVita Biosa Bær har de samme gode egenskaber som Vita Biosa Original og indeholder tillige økologisk saft fra aronia, blåbær og solbær. Disse bær indeholder høje koncentrationer af antioxidanter - naturens bedste forsvar mod ældning. Antioxidanterne er særligt knyttet til bærrenes røde farvestoffer - anthocyaninerne - som beskytter cellerne mod oxidering og derved holder dem aktive. Anthocyaniner styrker blodkarrene og hæmmer ældningsprocesserne.\nAronia er en plante af rosenfamilien, der stammer fra Nordamerika, hvor indianerne bl.a. brugte den som medicin. De friske aroniabær har en skarp bitter-syrlig smag og en kraftig rød saft, der giver Vita Biosa Aronia den røde farve. Aroniabærrene er kendt for deres høje, naturlige indhold af vitaminer (karoten/provitamin A, B2, B6, B9, C og E), mineraler (jern, molybdæn, bor, jod, calcium) og naturlige farvestoffer, polyfenoler, bioflavonoider og anthocyaniner, der alle er antioxidative - dvs. beskytter kroppen mod de frie radikaler. Aronia er den stærkeste enkelt antioxidant, man kender i naturlig form, og er derved den optimale beskyttelse mod de frie radikalers skadevirkning. Endvidere har indholdet af aktivstoffer betydning for bl.a. blodkredsløbets optimale funktion og derfor er Aronia anerkendt i alternativ forebyggelse og behandling af bl.a. hjerte-karsygdomme.\nSolbær er kendt siden middelalderen, hvor den blev anvendt som medicinplante, og fremhæves i dag som værende sundere end mange andre typer frugt og bær, primært p.g.a. det høje indhold af C-vitamin. De seneste års forskning har dog vist, at det ikke kun er C-vitaminindholdet, der gør solbær sunde. Man ved, at solbær har et meget højt indhold af sundhedsfremmende stoffer sammenlignet med mange andre typer frugt og bær. De sundhedsfremmende stoffer i solbær er udover C-vitamin i høj grad også anthocyaniner og flavonoider. Den antioxidative effekt af solbær er således en kombination af det rige indhold af C-vitamin og de naturlige farvestoffer.\nBlåbær har været anvendt i folkemedicinen i flere år imod især mave-tarmlidelser, specielt diarré. Nyere forskning viser, at blåbær kan hjælpe mod urinvejsinfektioner, fordi de indeholder stoffer, som forhindrer at patogene bakterier slår sig ned på slimhinderne. Moderne medicin har endvidere opdaget, at blåbær kan bruges til behandling af forskellige øjenproblemer, idet anthocyaninerne styrker blodomløbet i kapillærerne, og dermed synet og øjnenes sundhed. Foruden anthocyaninerne indeholder blåbær også antioxidanterne A vitamin/betacaroten og C-vitamin samt folinsyre og en række mineraler, bl.a. kalium, en vigtig elektrolyt.\nFør 37,50 kr\nKun 33,50 kr\nNaturlakrids Panda 240 g.


Butternut risotto med spinat og porre - Sund på budget\nEn lækker vegetarisk risotto som kan bruges både som hovedret eller som tilbehør til veggiedeller, kylling eller fisk 🙂 Jeg bruger almindelig ris i stedet for risottoris, da jeg synes de er ret dyre og hverken gør retten dårligere eller bedre – men det kan man altså gøre helt som man vil 😉\n0,5 butternut squash (græskar)\n50 g revet parmesan (el. lign.)\nPorren rengøres og skæres i tynde skiver. Hak eller pres hvidløgene.\nOpvarm lidt olie i en stor gryde. Tilsæt butternut og porre, og svits et par minutter.\nTilsæt hvidløg og ris, og lad det stege med 1-2 minutter.\nTilsæt vand, krydderier og bouillonterning, og lad retten simre ved middel varme uden låg i 15-20 minutter til risene er møre. Rør i retten undervejs – især til sidst hvor den ellers godt kan brænde på.\nNår vandet er næsten kogt ind, tilsættes frisk spinat (husk at skyl det grundigt!), citronsaft og parmesan. Rør det i retten og lad det simre med de sidste minutter.\nSmag til godt med salt og peber.\nSkal det være ekstra lækkert, så erstat 1-2 dl vand med hvidvin.\nVegetarisk madplan uge 6, 2021\napril 17, 2022 at 3:16 pm · Reply\nVirkelig lækker ret, der gik rent hjem hos os alle. Jeg havde en god portion tilovers, så lavede jeg risotto-deller af resterne til madpakker.


IKA Socialfaglige Indkøb: Når indkøb skaber værdi for socialområdet\nKommuner i hele landet udfordres af et ultra-komplekst socialfagligt indkøbsområde. Et område, der kalder på en professionalisering, hvor indkøbsfaglighed og socialfaglighed kombineres. Deltag i IKA nye uddannelse med socialfaglige indkøb som tema.\nMed i prisen for uddannelsen får du undervisning, materiale, to overnatninger, forplejning, certifikat og helt ekstraordinært får du også 2 x 2 timers ”implementerings-sparring”. Det kan handle om sparring om mulige fokusområdet i egen praksis og organisation, præmature tanker om eventuelle organisatoriske ændringer, eller igangsættelsen af en større omstillingsproces – og alt derimellem.\nUddannelsen afholdes den 05.-07. april 2022 i Aarhus og er for offentlige ordregivere. Du behøver ikke at besidde viden om socialområdet forinden.


Hvor for meget træning kan skade din tarm - Cykling | Uddannelse 2020\nHvor for meget træning kan skade din tarm\nVideo: 5 ØVELSER TIL STØRRE ARME (November 2020).\nHvis du virkelig lægger arbejde i gymnastiksalen, er en bekymring, der måske har krydset dit sind, "Hvor hårdt går det for hårdt?" At overanstrenge dig selv kan hindre din indsats for at opbygge muskler, da du ikke tillader din krop at komme sig ordentligt, men det kan også være dårligt for dit helbred, svække dit immunsystem og gøre dig mere tilbøjelig til sygdom. (Det kan også have negativ indflydelse på dit sexliv.) Ifølge en ny undersøgelse kan overdreven træning også bare skade din tarm.\nForskere opdagede, at forøgelse af intensiteten og varigheden af din træning øger din risiko for tarmskade, ifølge Science Daily. I mere specifikke og skræmmende termer kan overanstrengelse skade cellerne i dine tarme, hvilket får dem til at lække endotoksiner, der normalt isoleres i din blodbane. Dette kan forårsage kroniske eller akutte helbredsproblemer, hvilket sandsynligvis ikke er, hvad du ledte efter, da du begyndte at ramme gymnastiksalen. (Bekymret for sundheden i din mave? Tag vores tarmkontrol for at se, om din midtsektion gør karakteren.)\nDr. Ricardo Costa, hovedforfatter af undersøgelsen, anbefaler fulde tarmvurderinger for dem, der oplever ”forstyrrelser” i tarmen, mens de træner. "På trods af at overdreven træning er bekræftet for at kompromittere tarmens integritet og funktion, har vi identificeret flere forværrende faktorer, der kan kontrolleres, og flere forebyggelses- og styringsstrategier, der kan dæmpe og afskaffe skaden og den kompromitterede funktion."\nMed andre ord er du ikke helt skruet, hvis du har overarbejdet dig selv til utæt tarm. Og hvis du tænker mere forebyggende, siger undersøgelsen, at 60 procent maksimalt volumen af iltforbrug (VO2Max) er tærsklen for betydelige tarmsforstyrrelser, uanset hvor fit du er.


Import af køretøj – leasing partner\nVidste du, at vores status som storkunde hos SKAT sikrer dig let import af dit køretøj? Leasingpartner A/S er godkendt som ”selvanmelder”, hvilket betyder professionel, effektiv og sikker proces ved import.\nSom registreret selvanmelder og nummerpladeoperatør hos SKAT beregner og fastsætter vi selv registreringsafgift på importerede biler. Vi betjener dig omgående, så du ikke skal bag i køen og vente på en længere sagsbehandling.\nDu kan importere din drømmebil fra hele EU og spare mange penge med en smart leasingaftale. Vi tilbyder at finansiere dit bilkøb enten via en flexleasingaftale, traditionel leasingaftale eller via en købekontrakt.\nLeder du stadig efter drømmebilen, er Leasingpartner A/S er dagligt i kontakt med bilauktionshuse i Europa og har desuden faste samarbejdspartnere på det tyske, italienske og belgiske bilmarked. Her hjælper vi dig med at finde en bil, der lever op til alle dine ønsker.\nHar du allerede fundet ønskebilen, hjælper vi dig med at forhandle der rette pris på plads og sørger for hjemtagelse, syn og toldsyn samt afgiftsvurdering og registrering af bilen på danske plader. Denne proces klarer vi på blot 48 timer, da vi har egen autotransporter og er autoriseret AutoMester.\nKort fortalt får du, qua vores 10 års erfaring med import af biler fra EU og beregning af registreringsafgift, en sikker proces og lynhurtig adgang til din nye drømmebil – også hvis du har behov for en af Danmarks bedste finansieringsløsninger.\nKontakt os for at høre mere om finansieringsmuligheder, rådgivning og muligheden for at springe køen over hos SKAT.


FC København forhandler om Superliga-stortalent | BT Superligaen - www.bt.dk\n22. jan. 2020 - 14.48\nFC København forhandler om Superliga-stortalent\nDer kan være en opsigtsvækkende transfer undervejs i Superligaen.\nFC København er nemlig lige nu i forhandlinger med AaB om den 19-årige angriber Mikkel Kaufmann, og et skifte for manden med de syv Superliga-scoringer i efteråret kan være lige oppe over.\nDet var Ekstra Bladet, som kunne fortælle om københavnernes interesse i Mikkel Kaufmann. Siden har AaB i en pressemeddelelse fortalt, at klubben ‘har indledt forhandlinger med en anden klub om et salg af spilleren Mikkel Kaufmann’.\nDen klub er ifølge B.T.s oplysninger FC København. Manager Ståle Solbakken sagde inden jul farvel til Nicklas Bendtner, der kun nåede at være i FCK i fire måneder, og det var blandt andet med begrundelsen om, at Jonas Wind var på vej tilbage fra sin langtidsskade.\nSamtidig råder FC København over Dame N’Doye, Michael Santos og Pieros Sotiriou i angrebet. Derfor har der heller ikke været et akut behov for en angriber i klubben. Det har i stedet været tanken, at man ville slå til, hvis den rette spiller var til rådighed.\nDen spiller er stortalentet Mikkel Kaufmann, som med sine 19 år vil kunne stå i lære blandt de ældre angrebskolleger i FC København, selvom det også forventes, at københavnerne vil sige farvel til en eller to angribere til sommer.\nOm FC København og AaB når til enighed om en pris på Mikkel Kaufmann, vil tiden vise. Og lige nu peger det i retning af, at en eventuel handel først vil blive realiseret til sommer.\nMed AaBs meddelelse til fondsbørsen om forhandlinger, er der lagt op til et salg i en størrelse, hvor det vil få markant indflydelse på nordjydernes regnskab.


Hvorfor? Derfor! - Pokerblog af GeneralVux\nGeneralVux 08/12/2010 - 17:13\nHvordan kan det være, at det altid lykkedes nogen at irritere mig? Det er noget, jeg har tænkt en del over. Det er ikke fordi, jeg tror folk gør det specifikt mod mig eller sådan noget. Det er bare tanken om, at verden er et besynderligt sted. Alle lever i hver deres lille boble og kun få planlægger i forhold til deres omgivelser når det ikke lige involverer familie og venner. I mange af livets facetter er man blevet ”opdraget” til at handle på en bestemt måde, uden egenligt at forstå hvorfor det er smart eller rationelt.\nJeg var ca. 30 da jeg tog kørekort. Har altid boet i byen og det var først da vi købte en bil, det blev aktuelt. Ikke overraskende gik jeg på et hold med primært unge omkring 18 år og nogle gamle gutter, der var i gang med at generhverve deres kørekort. Undervisningen var tydeligt lagt til rette efter, at folk ikke skulle forstå, hvorfor færdselsreglerne er som de er, men derimod på en mærkelig ”lær og gør” facon. Personligt er jeg alt for stædig til at indrette mig under sådan et system. Jeg kræver at forstå. Heldigvis er færdselsreglerne meget pragmatiske og der er god grund til stort set alle reglerne.\nEt snedigt trafikkoncept er at signalere til de andre trafikanter via enten bliklys eller horn. Man fortæller dem ganske enkelt, hvad man har intentioner om at gøre, så de har mulighed for at reagere på det. Så simpelt er det. Det er ikke svært.\nNu er det så, at man kan undre sig over, hvorfor folk vælger at begynde at skifte bane på motorvejen og derefter tænde for blinklyset. Har du ikke set bilen, du er ved at køre lige ud foran, har han jo ikke skyggen af en chance for at gøre noget. Du giver ham simpelthen ikke chancen for at benytte hornet til at afværge en farlig situation med. Det smarte ved hornet er, at man får folk til at være ekstra agtpågivende. Derfor er det heller ikke så smart at bruge hornet til at sige farvel til venner eller for taxa-chauffører at hidkalde kunder foran deres hoveddør. Det underminerer simpelthen effekten af hornet. Jeg har tit set folk bruge hornet efter en potentiel farlig situation er overstået, altså som en måde at skælde ud på – uartige dreng.\nKender du det? Du er på vej ud af toget og de to første der stiger ud synes, at lige ude foran døren er det bedste sted i hele verden at stoppe op for at orientere sig. Så kan resten af passagerne pænt stå bagved og vente på at komme ud. Det samme gør sig gældende på fx Nørreport station ved Metroen. Der er rigtigt mange der skal af og på og Metroen holder ikke særligt lang tid. Skiltning og afmærkninger der fortæller passagererne, at man skal gå til siden, så dem der er i toget, kan komme ud først, er tilsyneladende ikke nok til at få alle til at gå tilside. Næ, nej. Det er simpelthen hver dag, jeg ser en eller anden tosse forsøge at mase sig ind i Metroen så snart dørene åbnes, hvilket resulterer i, at ingen kan komme hverken frem eller tilbage.\nHeldigvis er klart de fleste pokerspillere på samme måde. Selvfølgelig med udtagelse af dig kære læser. De fleste forholder sig ikke til deres omgivelser. Det vil sige, de spillere der sidder ved bordet. De spiller bare deres ”normale” poker og har det godt med det. De har lært nogle teknikker og følger dem slavisk uden nogensinde at have taget stilling til, hvorfor de egenligt virker og specielt, hvornår de ikke virker.\nFor et par gange siden snakkede Rune (Adax17) og jeg om hvilke hænder han ville åbne fra hvilke positioner og hvad formålet var med dem. Lad mig med det samme sige at Rune ikke falder i den kategori, jeg snakker om. Han er meget bevist om, hvorfor vi gør ting i poker. Vi snakkede om, at vi fx spiller de små par for at primært at ramme set. Vi spiller suitede connectors for at ramme draws, hvor vi kan forblive aggressive og få en del folding equity. Vi spiller store par for at tage folk til værdibyen. Fint nok. Rune spurgte mig om han skulle tage noter til sin åbnings-range så han havde en færdig tabel. Det var jeg meget imod, da hele pointen med at forstå hvorfor vi spiller bestemte hænder, gør at vi kan justere det løbende mod de modstandere, vi nu engang har ved bordet. Vi ønsker ikke at leve vores pokerliv i en boble.\nHer på fredag tager jeg afsted til Tallinn og spiller Bet24 Poker Open, sammen med en masse venner. Det bliver super sjovt og nu må vi se om jeg kan undgå den anden type grumme poker boble.\nSir Hardtrance, ons, 08/12/2010 - 18:58\nFin blog og GL i Tallinn\nhpmors, ons, 08/12/2010 - 21:59\ner over hovedet ikke enig i det du skriver med trafikken, personlig er jeg holdt op med at bruge blinklyset i min bil for længst, det rager fandme ikke folk hvor jeg skal hen\nmen fed blok ellers, og gode samlinger.


#peterprøver: Peugeot e-2008 | Anmeldelse af firmabiler\n8. dec. 2020––3 min. LÆSETID\n#peterprøver: Peugeot e-2008\nFor ikke så længe siden kunne du læse om, da jeg prøvede den helt nye CUPRA Formentor. Den kunne på alle måder få et bilhjerte til at slå dobbelt så hurtigt – og om end Peugeot e-2008 på det ydre faktisk deler nogenlunde samme progressive udtryk, så er det senest, når du træder på speederen, at sammenligningerne ophører.\nMen det er hverken formålet eller hensigten med Peugeots kompakte crossover – altså at behage et bilhjerte på det irrationelle plan. Formålet er i stedet at vise, at det ikke behøver være dyrt at opnå en fornuftig rækkevidde (og dermed anvendelighed) i en forholdsvis rummelig bil. Netop det gør e-2008 virkelig godt. Så godt at jeg vil påstå, at det kræver et trænet øje at kunne se forskel på en diesel/benzin-2008 og el e-2008, hvilket jeg har på fornemmelsen er et bevidst og tryghedsfremkaldende valg fra Peugeot.\nOnline showroom | Byg din egen Peugeot e-2008\nKomforten er dog væsentligt højere end sine fossile søskende. Lydniveauet i kabinen er til prisen decideret overraskende. Jeg kunne kun observere et minimum af dækstøj i kabinen, og lyden fra vinden ved 120 km/t var behageligt afdæmpet. Det er godt klaret af Peugeot, men også nødvendigt nu hvor der ikke er en motor tilstede til at maskere de perifere lyde ind i en behagelig brummen.\nDertil kommer en dejlig let kørt drivlinje, som med sine 136hk og 9 sekunder 0-100 km/t lige nøjagtig er stærk nok til at være frisk. Men manglen på lyd og vibrationer gør, at det ikke føles særlig hurtigt – selvom det faktisk er det.\nPladsforholdene i kabinen er for bilens ydre rammer ret gode og uden at overgøre det, så har Peugeot skabt endnu et førermiljø, der både tiltaler og fungerer. Peugeots i-Cockpit 3D kræver kort tilvænning med det lille rat, som du kigger henover i stedet for igennem, når vil se instrumenthuset. Det giver i dette tilfælde en 3D-illusion men ikke en revolution.\nKapacitiv 7" touchskærm i farver\nFull LED-forlygter m. automatisk fjernlys (High Beam Assist)\nPeugeot kan sætte et hak ved e-2008. Bilen er veludført, harmonisk og moderne, og det er endda helt uden at provokere hverken ude eller inde - selvom det er en elbil. 318 kilometers rækkevidde er absolut anstændigt, og kun bidende kulde eller lange hurtige motorvejsstræk kan få overlæben til at dirre eller rækkevidde-hårene på ryggen til at rejse sig.\nEn typisk e-2008’ers hverdag vil sandsynligvis byde på gennemsnitlige pendlerkilometer og sjældnere på lange motorvejssessioner – og her står den stærkt! Både ift. karakter men også ift. prisen. Dermed ikke sagt at en køretur fra Thy til Bornholm vil være ”uden for rækkevidde” – slet ikke. Sådan en tur vil blot kræve lidt opmærksomhed af dig undervejs og så lige et par planlagte 30 minutters pauser for at forcere de knapt 600 km. Men uanset drivmiddel så ville det nok kræve et par pauser og helt ærligt… Hvor ofte tager man sådan en tur? Og når vi endelig gør, så har bilen anstændige opladningshastigheder taget bilens prisniveau i betragtning. For rækkevidde er godt, men hurtigladning er endnu bedre.\nHvem er konkurrenterne så, spørger du måske? Der er allerede biler på markedet, der har cirka samme størrelse som e-2008, og som endda kan køre længere på en opladning end e-2008. Eksempelvis Opel Mokka-e, Hyundai Kona electric, Kia e-Soul og VW ID.3 – de er bare dyrere.\nDen prøvede variant: Peugeot e-2008 GT-line\nMotor: El-motor (136hk)\nBeskatning: 274.989 kr. (2020-niveau)\nForbrug (WLTP): 0,177 kWh/km\nRækkevidde (WLTP): 318 km\nLadetid AC 11 kW (100 %): 5 timer\nLadetid DC 100 KW (0-80 %): 30 minutter\n0-100 km/t: 9 sekunder (max 150 km/t)\nPeter har fundet kørehandskerne frem og kørt en tur i den spanske nyhed - CUPRA Formentor. Læs hele anmeldelsen her.


Midtvendsyssel Avis - Tøjeksperten Thomas fejrede 2 års fødselsdagen med 30% rabat\nTøjeksperten Thomas fejrede 2 års fødselsdagen med 30% rabat\nSelv om Corona-krisen har forandret samfundet på rigtig mange områder, har specialbutikkerne i Hjallerup Centret prøvet at holde stand og holde åbent på nær en enkelt uge.\n”Vi har en stor butik på 400 kvadratmeter, så vi har ingen problemer med at holde afstand til kunderne og heller ikke kunderne imellem. Salget er naturligvis ikke det samme. Vi mangler salget til konfirmationer og fester, men vi håber på et øget salg i sommerperioden og til efteråret, når fester igen kan afholdes med en smule forsinkelse,” fortæller Thomas fra Tøjeksperten.\nNetop trofaste kunder kan Thomas fortælle en god historie om.\n”Et ægtepar fra lokalområdet er for nylig flyttet til Aarhus. De har igennem flere år lagt hele deres handel af herretøj i butikken, og jeg troede med flytningen at miste dem som kunder. Pludselig en dag dukker de op i butikken igen og fortæller, at de startede bilen i Aarhus med det formål at køre til Hjallerup for igen at handle i butikken. Vi har rigtig mange loyale kunder, som kommer gang på gang for at købe deres tøj her i butikken. Det er vi rigtig glade for,” og Thomas fortsætter:\n”Fødselsdagssalget er gået over al forventning med 30% rabat. Mange gavekort er rakt over disken i disse Coronatider, så folk senere kan komme og købe det tøj, de måtte ønske og have mulighed for at prøve, om det er den rigtige størrelse.”


Indlæg skrevet af HJL, 15-03-2017 21:53:17\nSmre- og transmissionstryklampe MF 3060\nJeg har en MF 3060. Indimellem lyser smøre- og transmissionstryklampen rødt. Tilsyneladende er der dog ikke noget galt med smøretrykket. Nogle gange lyser den i længere tid efter start af motoren. Den kan gå ud kortere eller længere tid efter at have kørt. Som regel sker det dog ikke efter start af motoren. Som regel sker det efter kørsel - nogle gange efter, at traktoren har kørt i f. eks. en time. Efter nogen tid går lampen ud igen. Lmapen kan lyse i kort tid, andre gang i længere tid. Det sker vilkårligt - fejlen kan ikke fremprovokeres. Og fejlen optræder ikke hver gang, der bliver arbejdet med traktoren.\nTrykføleren er skiftet, og det hjælper ikke.\nProblemet er, at når fejlen optræder, kobler autotronic bl.a. kraftudtag fra.\nIndlæg 14 Medlem siden 15-03-17\nSvar skrevet af Ferguson-jens, 15-03-2017 22:33:29\nHvad med filter???\nSvar skrevet af HJL, 16-03-2017 07:10:31\nFilteret på bagtøjet er også skiftet. Det har ikke gjort fra eller til. Desuden er der en speciel advarselslampe, der lyser, hvis filteret er tilstoppet. Denne lampe lyser ikke.\nSvar skrevet af jensct, 16-03-2017 20:01:29\nhar du fået skiftet din transmissions computer (autotronic) ??\nEr næsten sikkert at det er den der driller :-(\nMen prøv at lukke op ind til den , hvis det er en autotronic 1 box har du et stik i bagenden af boxen som er låst med en metalbøjle ,\ndette skal du afmonter og rengøre evt .\nHar du et ohm meter ?\nSvar skrevet af HJL, 16-03-2017 20:13:32\nJeg er som dig overbevist, at det er et eller andet i det elektroniske, som driller.\nTransmissions computeren er ikke skiftet (den er vel ret kostbar??). Jeg har haft lukket op til den. Selve stikforbindelsen så fin ud (ikke angrebet af ir). Jeg har sprøjtet den med kontaktspray - dog uden at det hjalp.\nJeg har et ohmmeter.\nSvar skrevet af jensct, 16-03-2017 20:42:32\nDet stik jeg omtalte før hedder stik D , dette afmonter du fra computeren , med dit ohm meter måler du fra stel og op i computeren , hver anden ben er et stelben , start med nr to ben fra en af enderne , hvis du forstår mig :-) her skal der være så tæt på nul ohm , du skal også måle stel benene i mellem , altså ben 2 og ben 4 - 2 og 6 - 4 og 6 osv .\nDet jeg har oplevet en del gange er at printet revner inde i boksen .\nNede ved din trykføler sidder der et stykke kabel med stik, på ca 15 cm ( grøn ledning ) , afmonter denne og ohm den mens du klemmer og bukker den , husker jeg ret skal den vise 56 ohm .\nboksen kan du ikke købe som ny mere , men der findes et ændrings sæt som koster 8-9 af de lange :-( plus montering og kodning med pc .\nSvar skrevet af HJL, 16-03-2017 21:13:53\nMange tak for din hjælp. Jeg prøver at se på det. Forhåbentligt er det modstanden ved trykføleren, som giver problemer.\nHvis det er boksen, det er galt med, hvor eller ved hvem kan man så få fat i det ved?\nSvar skrevet af jensct, 16-03-2017 21:42:48\nprøv nu at måle i det stik , og vend så tilbage med resultatet , hvis der er kuk i en stel kan vi jo prøve at trylle lidt :-)\nSkal der en ny til, skal du have en agco forhandler til at sætte det rette kit i .\nEn anden mulighed er en brugt boks fra feks Sørup traktor ophug.\nSvar skrevet af HJL, 17-03-2017 19:41:15\nJeg tror ikke, at der er tale om samme model. På det stik, som går op til styringsboksen, er der to række stikben. Hvis man måler fra stel og op i stikket til styringsboksen/computeren er hveranden ben ikke stelben. Det virker lidt mere vilkårligt. På selve autotronicpanelet, står der ver. 04. PÅ selve styringsboksen/computeren står der hitch-tronic (bosch 0 538 201 006). Jeg kan ikke sige, om det er det originale, da jeg købte traktoren brugt for 12 år siden.\nI øvrigt er modstanden nede ved trykføleren udskiftet, og det hjalp heller ikke.\nSvar skrevet af jensct, 17-03-2017 19:52:24\nvi er enig om at det er den der sidder under højre trinbræt du kikker på ???\nPrøv lige at tage et billede og smid op her inde\nSvar skrevet af jensct, 17-03-2017 20:08:54\nMf af din model kan køre med en af disse model bokse\nSvar skrevet af HJL, 17-03-2017 20:52:10\nJeg fik afsløret min uvidenhed. Vi talte ikke om den samme. Jeg troede, at computeren sad under printpladen ved panelet, hvor man styrer lift osv.\nNå, men af skade bliver man klog. Jeg har fundet computeren. Det er nr. 2 model (den der sidder i hjørnet af dit indlæg). Jeg har målt på den. Der er 1 ohm modstand mellem stikben 2 samt stikben 6 og stel. Det er også modstanden mellem disse to stikben. Det er værre med stikben 4 her er modstanden mellem denne og de to andre 6 ohm, og jeg har vanskelig med at måle modstanden mellem 4 og stel - den er betydeligt højere end vi de andre to. Jeg vil gerne prøve en anden dag, nu er det jo aften, og jeg sidder med en lommelygte i munden - men hvis det siger dig noget, må du gerne svare tilbage.\nSvar skrevet af jensct, 17-03-2017 21:14:58\nHe he anede mig nok at det var liftcomputeren du havde fundet :-) vi er så enig om at det er dette stik (rød pil) du måler på . og du måler oppe i computeren og ikke i stikket ud i ledningsnettet ?\nhvis du kikker farver på ledninger i stikket vil du se at hver anden ledning er sort og det er jo dem du skal måle på oppe i boksen .tjek at det er ben 2 osv , kan være at jeg husker forkert så det starter med ben 1 osv . I øvrigt den grønne ledning i stikke er nede fra lavtryksføleren .\nDet er lavtryk , motor omd , pto omd og kørehastighed der er tilsluttet i dette stik .\nSvar skrevet af HJL, 17-03-2017 21:42:22\nDet er helt, som du skriver. Jeg måler på stikket markeret med rød pil. Jeg måler op i selve computeren. Det er de sorte ledninger, som går op i stikben 2, 4 og 6. Så du husker rigtig.\nDer er 7 ledninger i alt. De tre sorte samt den grønne fortsætter i systemet. Men de tre øvrige ledninger (som jo så må være til motor omd., pto omd og kørehastighed) ender i et stik, som ikke er tilkoblet noget sted. Det er vel fordi datatronic ikke er koblet til?\nSvar skrevet af jensct, 18-03-2017 08:29:37\nDet stik er rigtig nok til datatronic , men er bare en lus der er lavet på de øvrige ledninger hvilke du kan se på det diagram jeg vedhæfter\nFik du målt på det igen ?\nSvar skrevet af HJL, 18-03-2017 09:57:29\nNu når det er lyst kan jeg godt se, at det løse stik blot er luset til de øvrige, og at de fortsætter videre.\nJeg gav stikket lidt kontaktspray og kan derfor få bedre måleresultater. Det skal her siges, at mit ohm-meter er et almindeligt billigt multimeter - men det fortæller dog alligevel, at der er noget galt med stelstik ved især stikben 4. Mellem stikben 2 og stel er modstanden 0,3 ohm. Mellem stikben 4 og stel er modstanden 3,9 ohm. Mellem stikben 6 og stel er modstanden 1,2 - 1,5 ohm. Mellem stikben 2 og 4 er modstanden ca. 4 ohm. Mellem 4 og 6 er modstanden 4,5 - 5 ohm (det kan jeg sikkert måle mere nøjagtigt, hvis det er nødvendigt).\nDet korte og det lange er i hvert tilfælde, at ved især stikben 4 er der dårlig stel. Jeg har fået fat i en engelsk "workshop service manual". På eldiagrammet ved autotronic kan jeg se, at lavtryksføleren er forbundet til stikben 1 og 4. Altså at den går ind til stikbenet med den dårlige stel!! Kan man bare luse den sorte ledning fra lavtryksføleren ved stikket til stel?? (Bare rolig jeg gør ikke noget, før den kyndige giver svar...).\nSvar skrevet af jensct, 18-03-2017 10:31:02\nDu skal lave stel på alle , fordi en manglende signal feks motor kan give andre problemer :-)\nDet jeg har gjort er at luse stelledninger på kabel siden sammen , for mærkeligt nok er der næsten altid en der er i orden , i dit tilfælde ben 2 .\nen anden ting er de to små skruger der sidder ved hver ende af stikket i boksen , prøv lige at efterspænde dem .\nKik også dit forreste stik efter , her kommer plus og stel ind\nSvar skrevet af HJL, 18-03-2017 12:53:22\nJeg har tjekket forreste stik. Der kommer fint 12V ind. Jeg har renset og givet alle stik en gang kontaktrens.\nJeg sørger for at luse de tre sorte ledninger. Herefter vil tiden vise, om det virker. Som sagt er fejlen periodisk, og man kan ikke forudsige, hvor lang tid der går, inden den optræder. Jeg kan derfor ikke vende tilbage med det samme for at sige, om det virker - med mindre fejlen optræder med det samme.\nTraktoren har været på værksted flere gange for fejlen. Det var her føleren og modstanden blev skiftet. De har netop ikke kunnet finde fejlen, fordi den er periodisk, og aldrig har optrådt på værkstedet. Det skal så siges, at værkstedet ikke er MF/Agco værksted (de ligger jo temmeligt spredt i landet).\nMange gange tak for de gode råd. Jeg vender tilbage, når jeg får konstateret, om det virker.\nSvar skrevet af jensct, 18-03-2017 13:37:11\nDet er bare hel ok , ved kun alt for godt at der kan gå noget tid inden fejlen viser sig , har selv kørt efter den fejl mange gange , det er ikke hver gang vores julenummer med lusen hjælper ,så er der kun den hårde måde med ny boks :-(\nfor godt orden skyld skulle du måske lige måle stelledningen fra indikator og til stik , bare for at tjekke den samling som ligger skjult i ledningsnettet .\nSvar skrevet af HJL, 27-03-2017 20:27:57\nNu har jeg kørt 2½ hele dage med 3060'eren uden at advarselslampen har lyst, så det har det må have været den dårlige stelstikben, der var problemet.\nDer skulle bare den rigtige doktor til at stille diagnosen! Tak igen!\nSvar skrevet af jensct, 27-03-2017 20:44:39\nLyder godt at mit råd virker :-) men husk nu at træerne ikke vokser op i himlen , problemet kan sagtens komme tilbage hvis printet revner mere i boksen , hvilke jeg desværre også har set .